Lars Seier: Jeg tog fejl af Tesla

Milliardær og Saxo Bank-stifter Lars Seier Christensen har igennem længere tid været en af de mest højrøstede Tesla-skeptikere. Men efter at Tesla mandag passerede en markedsværdi på 1.000 milliarder dollars – selskabets højeste nogensinde – må han indrømme, at han har taget fejl.

“Jeg har bare haft uret i lang tid og det er hverken første og formentlig heller ikke sidste gang, det sker. Kan godt indrømme fejl. Tillykke til investorer,” skriver Lars Seier i en mail til finans.dk.

I juli sidste år valgte Lars Seier ellers at ‘shorte’ Tesla-aktien – altså at satse penge på, at aktien mistede værdi. Han sagde ved den lejlighed, at markedet er ”kollektivt forhekset af Elon Musks karisma”, ligesom han udtalte til Børsen, at Tesla-aktien var “sindssygt overvurderet”.

Siden dengang er aktiens værdi steget fra under 800 dollars til p.t. 1080 dollars.

Tesla-aktiens værdi mellem juli 2020 og dags dato (kilde: Yahoo! finance)

Tesla-aktien tog et stort spring op mandag, da nyheden om, at biludlejningsfirmaet Hertz har lagt en ordre på 100.000 eksemplarer af Model 3 kom frem. Men generelt har aktien klaret sig ret godt siden maj måned i år.

Lars Seier: Jeg tog fejl af Tesla